[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 7.7.2008

COM(2008) 431 τελικό

2008/0131 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 3/2008 του Συμβουλίου σχετικά με ενέργειες ενημέρωσης και προώθησης υπέρ των γεωργικών προϊόντων στην εσωτερική αγορά και στις τρίτες χώρες

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (ΕΚ) αριθ. 3/2008 του Συμβουλίου της 17ης Δεκεμβρίου 2007 σχετικά με ενέργειες ενημέρωσης και προώθησης υπέρ των γεωργικών προϊόντων στην εσωτερική αγορά και στις τρίτες χώρες αναδιατυπώνει τους κανονισμούς (EΚ) αριθ. 2702/1999 και (EΚ) αριθ. 2826/2000 σε ενιαίο κανονισμό.

Η αλλαγή αυτή περιόρισε και απλούστευσε αισθητά τις διοικητικές διαδικασίες που διέπουν την εφαρμογή της προαναφερόμενης πολιτικής, με τη θέσπιση ενός ενιαίου νομικού πλαισίου που διευκολύνει την πρόσβαση και συμμετοχή στο καθεστώς.

Υπάρχουν, ωστόσο, ακόμα περιθώρια βελτίωσης των νομοθετικών ρυθμίσεων, κατά τρόπο ώστε να παρέχεται στα ενδιαφερόμενα κράτη μέλη η ευχέρεια να καταρτίσουν ένα αντίστοιχο πρόγραμμα, σε περίπτωση που οι προτείνουσες οργανώσεις δεν επιθυμούν να υποβάλουν προγράμματα που υλοποιούνται στις τρίτες χώρες. Τα προγράμματα που καταρτίζονται από τα κράτη μέλη είναι δυνατόν να καλύπτουν μία ή περισσότερες ενέργειες ενημέρωσης του άρθρου 1 παράγραφος 1 στοιχεία α), β) και γ) του κανονισμού (ΕΚ) αριθ. 3/2008.

Με την τροποποίηση αυτή θα δοθεί στα κράτη μέλη η δυνατότητα να διευρύνουν το πεδίο εφαρμογής των ενεργειών που προβλέπεται να καλυφθούν από τα προγράμματα αυτά και θα τους επιτραπεί να ζητήσουν τη συνδρομή διεθνών οργανώσεων κατά την υλοποίησή τους, ιδίως για ενέργειες προώθησης στις τρίτες χώρες στον τομέα του ελαιολάδου και των επιτραπέζιων ελιών.

Η παρούσα πρόταση δεν έχει δημοσιονομικές επιπτώσεις στον κοινοτικό προϋπολογισμό.

2008/0131 (CNS)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 3/2008 του Συμβουλίου σχετικά με ενέργειες ενημέρωσης και προώθησης υπέρ των γεωργικών προϊόντων στην εσωτερική αγορά και στις τρίτες χώρες

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Το ενιαίο νομικό πλαίσιο που θεσπίσθηκε με τον κανονισμό (ΕΚ) αριθ. 3/2008 του Συμβουλίου[1] διευκολύνει για τους φορείς που επιφορτίζονται με την πολιτική προώθησης των γεωργικών προϊόντων την πρόσβαση και τη συμμετοχή στο καθεστώς. Οι διοικητικές διαδικασίες που διέπουν την εφαρμογή της προαναφερόμενης πολιτικής περιορίστηκαν και απλουστεύθηκαν σημαντικά με την εφαρμογή του εν λόγω ενιαίου νομικού πλαισίου.

(2) Όπως προβλέπει το άρθρο 9 του κανονισμού (ΕΚ) αριθ. 3/2008, ελλείψει προγραμμάτων προς υλοποίηση στην εσωτερική αγορά, το ή τα ενδιαφερόμενα κράτη μέλη δύνανται να καταρτίσουν ένα πρόγραμμα. Σε περίπτωση που οι προτείνουσες οργανώσεις δεν επιθυμούν να υποβάλουν προγράμματα που υλοποιούνται στις τρίτες χώρες για μία ή πλείονες ενέργειες ενημέρωσης του άρθρου 2 παράγραφος 1 στοιχεία α), β) και γ) του εν λόγω κανονισμού, πρέπει να επιτρέπεται στα ενδιαφερόμενα κράτη μέλη να καταρτίζουν το αντίστοιχο πρόγραμμα.

(3) Στα ενδιαφερόμενα κράτη μέλη πρέπει ιδίως να παρέχεται η δυνατότητα να διευρύνουν το πεδίο εφαρμογής των ενεργειών που προβλέπεται να καλυφθούν από τα προγράμματα αυτά, ζητώντας τυχόν και τη συνδρομή διεθνών οργανώσεων κατά την υλοποίησή τους, ιδίως για ενέργειες προώθησης στις τρίτες χώρες στον τομέα του ελαιολάδου και των επιτραπέζιων ελιών.

(4) Ο κανονισμός (ΕΚ) αριθ. 3/2008 πρέπει επομένως να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 9 του κανονισμού (ΕΚ) αριθ. 3/2008 αντικαθίσταται από το ακόλουθο κείμενο:

«Άρθρο 9 Διαδικασία ελλείψει προγραμμάτων ενεργειών ενημέρωσης για την εσωτερική αγορά ή σε τρίτες χώρες

1. Ελλείψει προγραμμάτων προς υλοποίηση στην εσωτερική αγορά, για μία ή πλείονες ενέργειες ενημέρωσης του άρθρου 2 παράγραφος 1 στοιχείο β), τα οποία έχουν υποβληθεί σύμφωνα με το άρθρο 6 παράγραφος 1, το ή τα ενδιαφερόμενα κράτη μέλη καταρτίζουν, βάσει των κατευθυντηρίων γραμμών που αναφέρονται στο άρθρο 5 παράγραφος 1, ένα πρόγραμμα και την αντίστοιχη συγγραφή υποχρεώσεων και προβαίνουν, με δημόσια πρόσκληση υποβολής προσφορών, στην επιλογή του οργανισμού που θα αναλάβει την εκτέλεση του προγράμματος, το οποίο δεσμεύονται να συγχρηματοδοτήσουν.

2. Ελλείψει προγραμμάτων προς υλοποίηση σε τρίτες χώρες για μία ή πλείονες ενέργειες ενημέρωσης του άρθρου 2 παράγραφος 1 στοιχείο β), τα οποία έχουν υποβληθεί σύμφωνα με το άρθρο 6 παράγραφος 1, το ή τα ενδιαφερόμενα κράτη μέλη καταρτίζουν, βάσει των κατευθυντηρίων γραμμών που αναφέρονται στο άρθρο 5 παράγραφος 2, ένα πρόγραμμα και την αντίστοιχη συγγραφή υποχρεώσεων και προβαίνουν, με δημόσια πρόσκληση υποβολής προσφορών, στην επιλογή του οργανισμού που θα αναλάβει την εκτέλεση του προγράμματος, το οποίο δεσμεύονται να συγχρηματοδοτήσουν.

Ο οργανισμός που αναλαμβάνει την εκτέλεση του προγράμματος ο οποίος επιλέγεται από το ή τα ενδιαφερόμενα κράτη μέλη μπορεί να είναι κάποια διεθνής οργάνωση, ιδίως όταν το πρόγραμμα αφορά την προώθηση στον τομέα του ελαιολάδου και των επιτραπέζιων ελιών στις τρίτες χώρες.

3. Το ή τα κράτη μέλη υποβάλλουν στην Επιτροπή το πρόγραμμα που έχει επιλεγεί σύμφωνα με τις παραγράφους 1 και 2, συνοδευόμενο από αιτιολογημένη γνώμη για τα εξής ζητήματα:

α) τη σκοπιμότητα του προγράμματος·

β) τη συμφωνία του προγράμματος και του προτεινόμενου οργανισμού με τις διατάξεις του παρόντος κανονισμού και, ενδεχομένως, με τις εφαρμοστέες κατευθυντήριες γραμμές·

γ) την αξιολόγηση της σχέσης ποιότητας/τιμής του προγράμματος

δ) την επιλογή του οργανισμού που θα αναλάβει την εκτέλεση του προγράμματος.

4 Για την εξέταση των προγραμμάτων από την Επιτροπή, εφαρμόζονται το άρθρο 7 παράγραφος 2 και το άρθρο 8 παράγραφος 1.

5. Σύμφωνα με τη διαδικασία του άρθρου 16 παράγραφος 2, η Επιτροπή μπορεί να καθορίσει ελάχιστα ή μέγιστα όρια πραγματικού κόστους για τα προγράμματα που υποβάλλονται σύμφωνα με την παράγραφο 3 του παρόντος άρθρου. Αυτά τα όρια μπορούν να διαφοροποιούνται ανάλογα με τη φύση του συγκεκριμένου προγράμματος. Τα εφαρμοζόμενα κριτήρια μπορούν να καθορίζονται σύμφωνα με τη διαδικασία του άρθρου 16 παράγραφος 2. »

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 3 της 5.1.2008, σ. 1.